খালেদা ও তারেককে বহিষ্কার করলে বিএনপি শক্তিশালী হবে ॥ ইনু || || জনকন্ঠ
খালেদা ও তারেককে বহিষ্কার করলে বিএনপি শক্তিশালী হবে ॥ ইনু
স্টাফ রিপোর্টার ॥ তথ্যমন্ত্রী হাসানুল হক ইনু বলেছেন, বিএনপি চেয়ারপার্সন খালেদা জিয়া ও সিনিয়র যুগ্ম মহাসচিব তারেক রহমানকে দল থেকে বহিষ্কার করলে বিএনপি শক্তিশালী রাজনৈতিক দলে পরিণত হবে। মঙ্গলবার ঢাকা রিপোর্টার্স ইউনিটিতে সেরা সাংবাদিক পুরস্কার-২০১৪ বিতরণ অনুষ্ঠানে প্রধান অতিথির বক্তব্যে তিনি একথা বলেন। পুরস্কার বিতরণ অনুষ্ঠানের আয়োজন করে বাংলাদেশ ক্যাবল টেভি দর্শক ফোরাম।
জাসদ সভাপতি হাসানুল হক ইনু বলেন, আগুন সন্ত্রাস, জঙ্গীবাদ, দুর্নীতিবাজ, যুদ্ধাপরাধী নেতানেত্রী যদি কোন গণতান্ত্রিক দলে থাকে তাহলে দলের সাংগঠনিক অবস্থা এমনিতেই ভেঙ্গে পড়বে। তাই বিএনপির নেতাদের বলব, আগুন সন্ত্রাসী ও দুর্নীতিবাজ খালেদা ও তারেক রহমানকে বাদ দিয়ে দলকে শক্তিশালী করুন।
বাংলাদেশ ক্যাবল টিভি দর্শক ফোরামের সভাপতি শাহাবুদ্দিন শাহাবের সভাপতিত্বে অনুষ্ঠানে উপস্থিত ছিলেন-বাংলাদেশ ফেডারেল সাংবাদিক ইউনিয়নের সভাপতি মঞ্জুরুল আহসান বুলবুল, ঢাকা রিপোর্টার্স ইউনিটির সভাপতি সাখাওয়াত হোসেন বাদশা, গোল্ডেন ওয়ার্ল্ড-এর ম্যানেজিং ডিরেক্টর ফরিদা হোসেন প্রমুখ।